Urmareste Modifică dimensiunea fontului: Play

Bucureşti, 14 mar /Agerpres/ - Judecătorii de la Tribunalul Bucureşti au decis definitiv ca senatorul PSD Şerban Nicolae să fie evacuat dintr-un apartament ce aparţine RA-APPS, situat într-un imobil de pe strada Mihai Eminescu din Capitală.



De asemenea, judecătorii au decis ca Şerban Nicolae să plătească RA-APPS suma de 25.380 euro, în echivalent în lei la data plăţii, reprezentând contravaloarea folosinţei fără titlu a imobilului pentru perioada mai 2008 - noiembrie 2008, precum şi suma de 522 lei, reprezentând dobânda legală aferentă primei sume.



Tribunalul a respins apelul declarat de Şerban Nicolae şi a menţinut decizia de evacuare dată în septembrie 2011 de Judecătoria Sectorului 2. Tribunalul Bucureşti a redus însă pretenţiile RA-APPS în legătură cu banii care trebuie plătiţi de la Şerban Nicolae, de la 111.949 euro, cât stabilise Judecătoria Sectorului 2, la 25.380 euro.



Şerban Nicolae a primit în chirie un apartament de 150 mp de la RA-APPS, după ce a fost consilier de stat al fostului preşedinte Ion Iliescu (2001-2004) şi ministru pentru relaţia cu Parlamentul (iunie-decembrie 2004).



În 2011, RA-APPS susţinea că Şerban Nicolae avea o restanţă la plata chiriei de 111.949 euro, pentru ca în anul 2013, Guvernul Ponta să dea publicităţii o listă a chiriaşilor de la RA-APPS care înregistrau restanţe şi în care senatorul PSD figura cu o datorie de 460.020 lei. Pe această ultimă listă, Şerban Nicolae ocupa un apartament de 154 mp (trei camere plus o cameră de serviciu), pentru care plătea o chirie de 600 de euro pe lună. AGERPRES / (AS - autor: Eusebi Manolache, editor: Marius Frăţilă)